Pekka Puupää kesälaitumilla - Armand Lohikoski (1953)
Pekka Puupää oli ollut sen verran tuottoisa, että aiheesta kannatti T. J. Särkän mielestä heti kesällä 1953 valmistaa toinenkin elokuva. Ensimmäisen Puupää-elokuvan ohjaaja Ville Salminen oli vaihtanut taloa. Niinpä uuden elokuvan tekijäksi määrättiin SF:n virkaiältään nuorin ohjaaja Armand Lohikoski. Tämän Pekka ja Pätkä -elokuvan jälkeen Lohikoski ohjasi vielä kymmenen muuta. Pekka Puupää kesälaitumilla on ensimmäisen Puupää-elokuvan tapaan tähdätty selvästikin enemmän aikuisille kuin lapsille. Tätä todistavat juoneen liitetty rakkaustarina sekä irvailu kesäasuntojen välittämiseen liittyvillä hämärillä piirteillä, samoin leikittely alkoholin kustannuksella. Viimeksi mainitulta osin valtion elokuvatarkastamo lyhenteli valmista työtä runsaalla puolella minuutilla, ennen kuin hyväksyi sen alempaan veroluokkaan. - Suomen kansallisfilmografia 5:n (1989) mukaan.